Eremu morfiko

Biologian, eremu morfikoa edo erresonantzia morfikoa Rupert Sheldrake biologoak proposatutako ustezko eremu bat izango litzateke, fenomeno biologiko batzuetan eragina izango lukeena. Sheldrakeren ustez, antolakuntza biologikoa eremu morfiko horien menpe dago.

Fisikako beste eremu batzuen antzera (eremu elektrikoa, grabitazio-eremua....) eremu morfikoen presentzia bere efektuen bitartez atzeman daiteke, egitura biologikoetan edo hainbat substantziaren portaera kimikoan ere (kristalizazioan, esaterako).

Erresonantzia morfikoaren funtsa "oroimen" berezi batean legoke: forma edo egitura biologiko edo biokimiko bat askotan sortzen denean, askoz probableagoa da forma edo egitura hori berriz sor dadin. Hau ez litzateke gertatuko elkarrekintza konbentzional baten bidez, baizik eta distantziari aurre egingo liokeen "sorburu eratzaile"aren prozesu berezi baten bidez  Blackmore, Sue An idea with resonance The Guardian, 2009-02-04 . 

Egitura kimikoen arloan ere eragina du erresonantzia morfikoaren hipotesiak, Sheldrakeren ustez: kristalizazioaren arloan, esaterako. Hipotesiak dio substantzia baten molekulek jarraitzen dituzten kristalizazio-patroiek substantzia hori lehenago izan dituen kristalizazio-ereduen menpe daudela, eta substantzia bat errazago kristalizatuko dela aurretik sarritan kristalizatu baldin bada. Era berean, hipotesiak azalduko luke zergatik lehen aldiz sintetizatu diren substantzia berriek ezin dute erraz kristalizatu, zailtasun hori desagertuz denborarekin  Sheldrake, Rupert: ¿Sobrevive nuestra memoria a la muerte del cerebro? (¿Vida después de la muerte?) Ed. Kairós, 125-126 orr. ISBN: 84-7245-261-1 .

Sheldrakek uste du, beraz, urrutiko elkarrekintza bat dagoela gauza guztien artean, bizidun eta ez-bizidunetan, erresonantzia mota bat, eremu morfiko batek sortua.

Enbriologiaren arloa da eremu morfikoen bidez azaldu nahi izan den beste ataletako bat: enbrioi-garapenean egitura oso simpleak oso egitura konplexuak bihurtzen dira. Sheldrakeren ustez erresonantzia morfikoak (aurreko enbrioien milioika urteetako bilakaera errepikatuak enbrioi berrien bilakaera baldintzatuko luke) azalduko luke  enbrioi-garapena.

Carl Jung-en inkontziente kolektiboaren teoriarekin eta fenomeno paranormalen (telepatia, igarpena, iragarmena...) sorburuarekin ere lotura estua izango luke eremu morfikoen teoriak  Nuñez Betelu, K.:Intuzioa eta telepatia BERRIA, 2011-05-12an   El Septimo Sentido: La Mente Extendida sheldrake.org , izakien eta adimen guztien arteko ikusezinezko lotura bat proposatzen duelako.

Haren defendatzaileen ustez, eremu morfikoen hipotesiak azalduko lituzke animalia askoren senezko jokabideak ere, ikasiak izan ez direnak eta espezie bereko banako guztientzat komunak direnak  "La memoria de las especies", Lo Inexplicado Vol. 5 (1982), 949-953 orr., ISBN: 84-85822-15-3 

Zientzialari gehienek ez dute aintzakotzat hartzen eremu morfikoen hipotesia  Shermer, Michael Rupert's resonance Scientific American, 2005-10-24an   Rutherford, Adam A book for ignoring The Guardian, 2009-02-6an . Ez da modu zientifikoan frogatu den hipotesia, eta, horrenbestez, ez du zilegitasun zientifikorik. Zientzialari batzuen ustez R. Sheldrakeren hipotesia sasizientzien eremuan kokatu beharko litzateke.

 Erreferentziak 

 Kanpo estekak 

Kategoria: Eboluzioa
Kategoria: Enbriologia
Kategoria: Pseudozientzia